ইনস্টাগ্রামের বিজ্ঞাপনে ক্লিক করে ১০ লাখ টাকা হারালেন তরুণী!
নতুন প্রযুক্তির সঙ্গে বাড়ছে অভিনব প্রতারণা। এবার ইনস্টাগ্রামের বিজ্ঞাপনে ক্লিক করে ১০ লাখ টাকা হারিয়েছেন এক তরুণী।

ভারতের মেঙ্গালুরুর সফটওয়্যার প্রতিষ্ঠানের এক তরুণী ইনস্টাগ্রামে লোভনীয় আয়ের বিজ্ঞাপন খুঁজে পান। যে বিজ্ঞাপনে লেখা ছিল, “আপনি উপার্জন করতে পারেন।”

অতিরিক্ত আয়ের ইচ্ছে থেকে সেই বিজ্ঞাপনে দেওয়া লিংকে ক্লিক করেন তিনি। সেখান থেকে ই-মেইলে আসে একটি হোয়াটসঅ্যাপ নম্বর। কাজ করার ইচ্ছার কথা সেখানে জানাতেই তাকে টেলিগ্রাম প্ল্যাটফর্মে একজনকে মেসেজ দিতে বলা হয়। এরপর টেলিগ্রামে সেই নির্দিষ্ট ব্যক্তির সঙ্গে কথা বলেন তরুণী।

ওই ব্যক্তি জানান, আপনি যত ইনভেস্ট করবেন তার ৩০ শতাংশ বেশি ফেরত পাবেন। তার আশ্বাসে প্রথমে অনলাইনে ৭০০০ টাকা পাঠান ওই তরুণী। প্রতিশ্রুতি মতো ৯১০০ টাকা ফেরত পান। এই লোভে আরও বেশি টাকা পাঠান। তাতেই ঘটে বিপত্তি। ব্যাংক অ্যাকাউন্ট থেকে চলে যায় সাড়ে ১০ লাখ টাকা।

সাইবার বিশেষজ্ঞরা বলছেন, পার্টটাইম চাকরির নামে মোটা অঙ্কের আয়ের লোভ দেখিয়েই তরুণ প্রজন্মকে ফাঁদে ফেলার চেষ্টা করছে স্ক্যামাররা। তাই অপরিচিত কোন লিংকে ক্লিক করা কিংবা কোন ব্যক্তিকে অনলাইন পেমেন্ট করার আগে সতর্ক থাকুন। প্রয়োজনে অভিজ্ঞদের সাথে আলোচনা করুন।


নতুন প্রযুক্তির সঙ্গে বাড়ছে অভিনব প্রতারণা। এবার ইনস্টাগ্রামের বিজ্ঞাপনে ক্লিক করে ১০ লাখ টাকা হারিয়েছেন এক তরুণী।